ওয়েব ডেস্ক : গাড়ি নিয়ে শপিংয়ে যেতে চান বা সিনেমায়? শুধু পার্কিংয়ের সমস্যা মাটি করে দিতে পারে আপনার সব আনন্দ। সেই সমস্যা মেটাতেই আসছে পার্কিং অ্যাপ। হাতের মুঠোয় শহরের পার্কিংয়ের সব খবর। PARK 24X7 নামে একটি অ্যাপ মিটিয়ে দেবে এই সব সমস্যা। কোথাও যাওয়ার আগেই জানা যাবে সেখানে পার্কিংয়ের জায়গা খালি আছে কি না। শপিংমল, সিনেমা হলে আগে থেকেই পার্কিং স্লট বুক করে রাখা যাবে। যদিও রাস্তায় পার্কিংয়ের আগে থেকে বুকিংয়ের সুবিধা নেই। তবে কোথায় গাড়ি পার্ক করার সুযোগ আছে জানাবে অ্যাপ। তারপর কতক্ষণের জন্য পার্কিং প্রয়োজন জানাতে হবে। অনলাইনেই হয়ে যাবে বিল পেমেন্ট। বদলে মিলবে QR কোড।  যা দেখিয়ে গাড়ি রাখা যাবে। এই অ্যাপ কাজে আসবে বলেই মত শহরবাসীর। আসন্ন যুব বিশ্বকাপে যুবভারতীতে খেলা দেখতে যাবেন? সেখানেও পার্কিং সুবিধা মিলবে এই  PARK 24X7-এ। এমনটাই জানানো হয়েছে।